Papersnake/gushiwen huggingface dataset:
秋夜忆弟 其一
陈存懋（清代）

去岁南归日，孤舟潞水边。今年重到此，衰柳散疏烟。

燕市吾将老，苏台子自怜。悠悠分两地，明月几回圆。
送刘教谕裔关西考试采玉之行
李昌祺（明代）

往年采玉于阗东，今年采玉昆山中。近来苦难得白璧，荆珉燕石常相逢。

世无明眼非无玉，水苍玄英委空谷。何限瑰奇不见知，岂独骊珠混鱼目。

君不见琥璜在璞未琢磨，云谁识之古卞和。
黄莺
李东阳（明代）

柳花如雪满春城，始听东风第一声。
梦里江南旧时路，隔溪烟雨未分明。
陇西行四首
陈陶（唐代）

汉主东封报太平，无人金阙议边兵。
纵饶夺得林胡塞，碛地桑边种不生。

誓扫匈奴不顾身，五千貂锦丧胡尘。
可怜无定河边骨，犹是春闺梦里人。

陇戍三看塞草青，楼烦新替护羌兵。
同来死者伤离别，一夜孤魂哭旧营。

黠虏生擒未有涯，黑山营阵识龙蛇。
自从贵主和亲后，一半胡风似汉家。
次韵杨廷秀待制寄题朱氏涣然书院
周必大（宋代）

日出杲杲安问萤，弨挂翻翻谁受檠。
大哉风行水上涣，一夕泮尽峨峨冰。
鹤
白居易（唐代）

人各有所好，物固无常宜。谁谓尔能舞，不如闲立时。
集古 其一 送春
李俊民（金朝）

可怜寥落送春心，负郭依山一径深。燕子不归花著雨，小溪犹忆去年寻。
秋郊晚望二首 其二
杨庆徵（清代）

闲行日色西，四面秋声起。野际尽苍烟，陇畔皆流水。

牧童吹短笛，渔灯映远沚。清风开胸襟，薄露沾衣履。

登眺兴不穷，惟吾自徙倚。
渔父词七首 其七
毛直方（宋代）

溪桥竹边有沽酒，携鱼换酒满胡芦。蓬头月上不觉醉，自卷芦叶吹呜呜。
果山春郊即事七首
吴泳（宋代）

野寺藏春不一奇，静机还有动机随。
幽寻往往行终日，未信东风属酒旗。
偈颂一百三十六首
释惟一（宋代）

岁尽年穷，多少人脚忙手乱，
惟有宝峰恬然不管。来年更有新条在，
恼乱春风卒未休。
秋风二首次子美韵 其二
李纲（宋代）

秋风淅淅吹客衣，日光奄奄寖已微。自我行吟楚泽畔，三月不通家问稀。

清霜冷落岁将暮，仆御借问何时归。我今萍梗任飘泊，怀土却悟从来非。
明德皇太后挽歌词五首
杨亿（宋代）

母仪垂二纪，坤顺翊玄功。
望断苍梧野，尊归长乐宫。
金涂烘晓日，椒壁起香风。
奄忽违尘世，攀号泣舜瞳。
题杨氏清福亭
冯时行（宋代）

几年濒江种松竹，郁郁葱葱蔽江曲。
犹有杨侯旧子孙，更结高亭贮寒绿。
东家杀赋印铸金，西家言事腰胯玉。
一樽径醉我不知，不待招呼风月足。
有客胸中抱经济，才高正患功名促。
閒为清福非吾事，乞与此亭作佳目。
主人再拜不敢让，愿作閒人老林麓。
江平酒熟夜收钓，鸭肥稻香朝坦腹。
此时寄语恶长官，勿遣追胥骇僮仆。
云溪杂咏
郭印（宋代）

林园无俗物，满目是琅玕。
非雾昼常晦，不见夏亦寒。
流尘终日背，归鸟一枝安。
但看青青节，肯随黄叶残。
谢监丞子长雪中四绝
喻良能（宋代）

水花翦翦坠同云，万里横陈似画坤。
不见银杯兼缟带，知谁肯访席为门。
降旨缓徵晋省民间新旧欠项诗以志事
弘历（清代）

晋省今逢年，吾民稍苏遂。但念屡未丰，灾更重去岁。

借贷兼缓屡，正供已不翅。幸稔而并徵，与遇歉何异。

是用恫瘝心，恩施以次第。正赋固应纳，其馀可徐议。

常平及社仓，且偿十之二。闾阎稍留馀，庶以复元气。

方伯董有司，善体予殷意。
送方彦卿南归用苏东坡送李方叔韵 其三
祁顺（明代）

平生养亲知爱日，片心纯孝谁能识。别来三载又言旋，思向高堂奉颜色。

古言亲在不远游，侍养有违人子责。我怀圣善未许归，寸草难报三春德。

送行迢递指粤川，白云飞度青山前。凭君远寄殷勤意，为谢萱闱鹤发仙。
嘉禾合颖
孟简（唐代）

玉烛将成岁，封人亦自歌。八方沾圣泽，异亩发嘉禾。

共秀芳何沾，连茎瑞且多。颖低甘露滴，影乱惠风过。

表稔由神化，为祥识气和。因知兴嗣岁，王道旧无颇。
后数日以诗偿剪花
周紫芝（宋代）

春风吹云不成雨，暖日将春到花坞。知君不羡鹤林神，但将诗作催花鼓。

饕风虐雨一扫空，国艳天香为君吐。金刀盟在不敢寒，急走送君花满盘。

何郎要将汤饼试，不放枝头朝露乾。樽虽有酒莫谩把，客未可人谁共看。

想当风暖月更白，流苏帐挂香团栾。应笑老翁门寂寂，咫尺谁来草玄宅。

暗香和月与谁同，芳条委地无人摘。春与幽姿似少情，雨打风翻漫狼藉。
树阴二首 其二
刘攽（宋代）

避世长梧子，居贫五柳生。清秋葛衣薄，晚日浊醪倾。

雨蝶轻犹舞，风蝉凉不鸣。淮南摇落早，倚树不无情。
补破为杜诗下转语赠老妇
艾性夫（元代）

一寒谁复解绨袍，百结重缝叹汝劳。
莫遣海图归短褐，此身正自困风涛。
步西湖次韵徐南卿
陈造（宋代）

水月春犹浅，携壶记此临。
云烟澹闲寂，鱼鸟媚清深。
堤路俄人海，侯家或肉林。
高楼下金弹，帘影眇深沈。
过绮岫宫（东都永宁县西五里）
王建（唐代）

玉楼倾倒粉墙空，重叠青山绕故宫。

武帝去来罗袖尽，野花黄蝶领春风。
窳尊绝句
钱文子（宋代）

招邀风月须坡叟，管领江山属漫郎。
更築危亭依巨石，顾从二子老沧浪。
句
李师聃（宋代）

江边闲舣济川舟。
望江南
洪皓（宋代）

登高引领望江南，家在江南杳霭间。
满目烽烟归路远，萱亲不见泪潸潸。
青玉案·与朱景参会北岭
陆游（宋代）

西风挟雨声翻浪。恰洗尽、黄茅瘴。老惯人间齐得丧。千岩高卧，五湖归棹，替却凌烟像。
故人小驻平戎帐，白羽腰间气何壮。我老渔樵君将相。小槽红酒，晚香丹荔，记取蛮江上。
和王规甫司勋见赠
邵雍（宋代）

何止千年与万年，岁寒松桂独依然。
若无扬子天人学，安有庄生内外篇。
已约月陂寻白石，更期金谷弄清泉。
谁云影论纷纭甚，一任山巅复起巅。
古意
崔国辅（唐代）

红荷楚水曲，彪炳烁晨霞。未得两回摘，秋风吹却花。

时芳不待妾，玉珮无处夸。悔不盛年时，嫁与青楼家。
象田山赠石雨
黄宗会（清代）

杖头已拨千峰雾，入水拖泥何处去。岭头日落黄芦暗，老麂呼风毛欲竖。

岭底溪深泥正紫，中有幽人草茅住。长年袖钵垂手归，濯足溪头弄新句。

天寒路冻寂无人，头铿然掘枯芋。我来一笑调偶同，摩挲寒崖数烟树。

深夜孤镫倒牛箧，戛更病雁亦哀诉。雄峰大刹列相望，两宗法席纷旁午。

子独何为饿空谷，笑勘诸方多不顾。垂钩岂解钓狞龙，元赏时与古人遇。
摘得新 其一 高雨阁
吴绮（清代）

溪南好，水阁对斜曛。滩响声流三伏雪，画栏闲倚一秋云。

客到可论文。
减字木兰花（甲午九日午山作）
刘辰翁（宋代）

旧游山路。落在秋阴最深处。风雨重阳。无蝶无花更断肠。

天知老矣。莫累门生与儿子。不用登高。高处风吹帽不牢。
临江仙 其一 林见素赴云南宪副过镇远赠予临江仙浪淘沙二词依韵答之
周瑛（明代）

记得高斋相对坐，孤灯疏雨寒宵。玉骢一去杳难招。

天涯芳草路，转入望中遥。

百岁光阴秋梦短，鹿埋何处芭蕉。旧情偏傍故园饶。

酒杯江上饮，吟镫月中敲。
咏史上·卫青
陈普（宋代）

丞相含沙作短狐，直言长揖黯何孤。
相容幸有两人在，帝与侯家老骑奴。
酬舒公见寄
唐求（唐代）

无客不言云外见，为文长遣世间知。

一声松径寒吟后，正是前山雪下时。
龙游吴宰因劝农过寓居 其三
范浚（宋代）

阡陌东西驯雉鸣，陌头父老望前旌。争言字我今三岁，真是冰清见底清。
偈颂三十首 其三十
释印肃（宋代）

出家无易事，了道亦非难。各自要努力，如人担上山。

累劫负偿要，此生莫等闲。遇时若不顺，展转落雠关。

佛与人方便，度人及登山。布身而填险，为众代艰难。

荷担如来者，莫道不当番。汝逆和尚顺，明朝报愈艰。

汝见有福者，拥从物如山。在处皆如是，因修得世间。

若争人我相，不如快下山。若酬自己债，岂用学烧丹。

相逢无别有，动不是风幡。前后都还却，独坐大雄山。
杨子勤松窗辑书图
郑孝胥（清代）

雅颂赐名嘉庆年，《八旗诗集》已流传。更看文苑搜奇作，始信经香配昔贤。

祭酒伤心古怀抱，使君慧业旧姻缘。松声窗下添悲壮，想见初成作者篇。
寒食日寄杨东川
白居易（唐代）

不知杨六逢寒食，作底欢娱过此辰。兜率寺高宜望月，

嘉陵江近好游春。蛮旗似火行随马，蜀妓如花坐绕身。

不使黔娄夫妇看，夸张富贵向何人。
元厚之少保生日
朱长文（宋代）

四纪勋荣动冕旒，倦趋黄阁傍沧洲。
名如白傅身尤贵，才继微之德更优。
千载神龟巢叶称，九霄老凤带雏游。
蓬莱水浅公犹分歧，辉照东南对斗牛。
减字木兰花·一番春暮
仇远（元代）

一番春暮。恼人更下潇潇雨。花片纷纷。燕子人家都是春。莫留春住。问春归去家何处。春与人期。春未归时人未归。
中秋后新晴对菊病体欣然
项安世（宋代）

篱日疏疏暖薄寒，檐沟无语晓庭乾。不须更恨中秋月，且得黄花子细看。
寄台守
叶茵（宋代）

半世困尘埃，烟霞入梦来。
谁能缩地脉，我已思天台。
城古清云气，山灵秀药材。
春时穿径去，郡守莫惊猜。
杂曲歌辞·春日行
张籍（唐代）

春日融融池上暖，竹牙出土兰心短。
草堂晨起酒半醒，家童报我园花满。
头上皮冠未曾整，直入花间不寻径。
树树殷勤尽绕行，举枝未遍春日暝。
不用积金著青天，不用服药求神仙。
但愿园里花长好，一生饮酒花前老。
李郎中有诗谢寄藤杖仍次韵答之
何梦桂（宋代）

海南觅得古藤枝，持与诗人杜牧之。
紫贝斑文鞭更烂，赤龙苍牧蜕尤奇。
路无夷险终全节，用有行藏一任时。
非但与君扶脚力，鏦蛟剸虎要支持。
宫词 其九十五
周彦质（宋代）

丹青御笔趣尤深，不许流传到翰林。乞得睿思全幅轴，宝藏端胜满籯金。
蒲中杂咏 颁乐堂
赵鼎（宋代）

堂上新音锡燕开，坐收和气入樽罍。已应倦听渔阳掺，客右不无鹦鹉才。
夜宿淮云寺二首似用上人 其二
龚诩（明代）

偶来借榻淮云寺，爱尔禅房事事清。烟穗绕屏香渐爇，雪花浮鼎茗新烹。

萝窗有月还生白，檐铎无风或自鸣。他日远寻莲社约，也须沽酒慰渊明。
信美台
李当遇（宋代）

零陵郡北云帆落，信美台前江月明。
石浅风高滩濑急，孤舟一夜听寒声。
与现寿二长老游寿泉因话去年林屋之游题赠 其二
范成大（宋代）

松风放浪入云关，二衲相从一士閒。人与瘦筇俱老健，去年今日在包山。
挽平山菊涧 其一
陈普（宋代）

自是斯民手，全成此世身。片言含展席，一室见经纶。

德业空成己，诗书止事亲。但赢千载内，一样不无人。
大行挽诗二首 其二
刘攽（宋代）

讴歌前授启，桑谷遂兴商。恭己朝无事，优贤礼亦庄。

那惊同轨至，方奏万年觞。西望归云白，悠悠指帝乡。
天茁亭，为柳膺赋
张昱（元代）

侯门臭酒肉，穷居厌藜藿。赋分各有定，天胡为厚薄？

荒园灌数亩，亦足代耕穫。折葵助鼎俎，剪韭供春酌。

虽非八珍馔，其味良不恶。三牲安可常，一瓢易为乐。

古之志道者，粝食甘淡泊。造物茁此徒，于世宁妄作？

贤哉宋宇叹，美矣樊迟学。勿嫌食肉鄙，儒家贵俭约。
梁溪八咏 其四 九峰阁
李纲（宋代）

小阁峥嵘面九峰，暮天秀出碧芙蓉。孔明本有躬耕志，却合归来看卧龙。
晚春四首
张耒（宋代）

荒畦零乱满芜菁，春事收功欲老成。
鹊噪鸠鸣莫无赖，晓枝千啭有雏莺。
题古画山水障子
刘攽（宋代）

应是尘外境，不随陵谷迁。江山犹旧日，松柏又千年。
八月十二夜次牧斋韵（秋水阁初成，共凭阑作
程嘉燧（明代）

湖山风月属新收，一片高寒百尺头。
试手步檐曾不夜，振衣风磴已知秋。
平疑素魄来窥发，直上青天可溯流。
何处鹊飞还绕树，八年看我走三州。
殢人娇 芙蓉
路传经（清代）

袅袅芙蓉，点缀江边景色。摇曳风前弄清碧，朝匀珠露，浅拂胭风湿。

潮晕处，映水娇柔谁匹。

除是秋娘，晓妆无力。镜台斜倚云鬟结。圆冰低照，约略丰神一。

只怜他，秋雨秋风相逼。
洞仙歌（访郑德兴郎中留饮）
管鉴（宋代）

悠然堂上，山色浑如画。堂下梅花未多谢。向小亭、留客处，晴雪初飞，香四面，不比茅檐低亚。

绿窗帘尽卷，吹到眉心，点缀新妆称闲雅。缓歌喉、余舞态，云遏风回，须信道、欲买青春无价。任匆匆、归去酒醒时，镇梦绕琼梢，月寒清夜。
即事八首 其八
郑思肖（宋代）

独闭衡门坐，无言意极长。赤心怀赵日，绿鬓染吴霜。

火正当阳地，风来自午方。连宵验天象，心宿炳明堂。
观儿童逐兔辄失之戏呈希元二首 其二
刘敞（宋代）

满目苍山宿草衰，雪残深谷正多岐。莫将弓箭穷飞走，笑杀黄须邺下儿。
再赠周国祥言相
方回（元代）

纷纷世上少全人，鹤睫分光照始真。
李相头颅君莫笑，神仙犹现羽禽身。
答柳子厚
刘禹锡（唐代）

年方伯玉早，恨比四愁多。会待休车骑，相随出罻罗。
雏凤行
弘历（清代）

丹穴之山百尺梧，仁禽双双相提扶。喣妪顾复育其雏，凰抱雏去凤或孤。

天枢协祥重和鸣，九苞嶷嶷符德生。阿阁灌树云成卿，一悲一喜难为情。
同汤尧文朱子忠看菊二首 其一
欧大任（明代）

拒霜花傍石阑干，家有青毡坐不寒。闻道宜城新酿熟，应知不厌客频看。
清明
虞俦（宋代）

江南三月暮春天，上巳清明五日前。
红杏园林初过雨，绿杨庭院欲生烟。
无花无酒伤今日，宜麦宜蚕胜去年。
却怪山中时候早，树林深处有鸣蝉。
寿开府
严敦常（宋代）

季冬两十鸡鸣初，僚吏府造如云趋。
绣轴捧星香拥炉，共庆此日生真儒。
玉堂金印守此都，今日为城镇匈奴。
坐安天下犹覆盂，祝公之寿宜何如。
欲祝公如刀皋鹤，鹤颈虽长畏缯缴。
欲祝公如千岁龟，清江作使身亦危。
又祝公如松与柏，樵斧焉知岁寒色。
刚莫刚兮赤山铁，铁作干将有时缺。
坚莫坚兮泰山石，溜滴波穿有时泐。
不若祝公如太虚，包含千古无时无。
任驰玉兔飞金乌，暑往寒来速又徐。
发常如漆齿常固，太虚朱老君与俱。
感旧书呈彭城太守
黄裳（宋代）

屈指朋从共怆神，不知原上几回春。静缘老去忘馀事，乐自閒来得故人。

云日虽牵琳馆梦，旌麾聊慰雪窗身。老彭楼下人安在，千古都归一笑嚬。
东郊劝农
杨二酉（清代）

时雨且既足，命驾东郊行。岂不嗜游览，所重在民生。

凉影走虹练，深竹鸣催耕。秧马踏畦碧，麦浪扬畴平。

村烟间篱落，耆老欢相迎。烽消省烦役，赋薄无苛征。

复此兆有年，谈笑尝君羹。残阳摇旆色，鸡犬含馀情。
沅江杂述二首
俞安期（明代）

平明逢绝浦，幽晦气萧萧。
青浪吹花涌，玄云作叶飘。
傍林愁啸鬼，刺水惧潜妖。
近午欣看日，羁魂始自招。
汉阳旅中送蔡子汇征游湘潭
杨横（清代）

相送斜阳外，相逢更几时？共来荆楚地，还赋别离诗。

祖席杯堪把，河桥柳挂丝。洞庭他夜月，千里系遐思。
新荷叶 其二 次中秋闰月表舅晁仲如韵
侯寘（宋代）

今秋仲月逢馀闰。月姊重来风露静。未劳玉斧整蟾宫，又见冰露浮桂影。

寻常经岁睽佳景。阅月那知还赏咏。庾楼江阔碧天高，遥想飞觞清夜永。
田饮引
朱异（魏晋）

卜田宇兮京之阳。面清洛兮背修邙。属风林之萧瑟。值寒野之修茫。

鹏纷纷而聚散。鸿冥冥而远翔。酒沈兮俱发。云沸兮波扬。

岂味薄于东鲁。鄙密甜于南湘。于是客有不速。朋自远方。

临清池而涤器。辟山牖而飞觞。促膝兮道故。久要不兮忘。

间谈希夷之理。或赋连翩之章。
若禔告行再寄二诗 其二
李之仪（宋代）

醉里新声解记无，祗应琴意似相如。近来公道偏难得，从此佳期敢妄图。

玉室金堂有阻隔，兔葵燕麦恨扶疏。冥鸿不比寻常雁，试觅萧娘一纸书。
九日无酒
方回（元代）

陶杜休官窘可知，更怜坡老惠州时。
三人九日俱无酒，一笑千州各有诗。
我辈固穷生事拙，今秋悭雨菊花迟。
典衣不办杯中物，空嗅青英有所思。
元宵
田登（明代）

天炯夜光寒，升平万姓欢。火云流贝阙，红雨下层峦。

夜骑游潘岳，春衫舞阿蛮。香车金犊过，沈醉夜更阑。
晓发权店行两山间流泉耕牧渐触见闻
陆深（明代）

山花红映石泉流，初见牛羊散古丘。秦晋河山俱重镇，唐虞风古此中州。

彫残极目知生计，慷慨何能与国谋。头白官僚半文字，东风又上皂貂裘。
古砖篆文歌
王汝玉（明代）

范阳卢君好奇古，罗网前闻用心苦。荒岩穷泽遍探求，断画残钩总裒聚。

昔过僧宇见陶甓，上隐遗书可瞻睹。斑痕不假琢石磨，缺角宁烦炼金补。

剥苔剜藓试研寻，浣土涤尘细摩拊。未知纤悉无舛讹，已觉纵横合规矩。

疑从盆缶窥禹鼎，似向萑蒲获荆楛。世远那能究源委，纹完尚可推编部。

诡形转摺龙盘拿，逸态飞腾凤骞舞。整如康衢驾列驷，踞若高冈蹲怒虎。

气吞鄢郢练三千，价陋咸阳城十五。蛇奔虺走莫徒誇，剑拔弩张安足数。

范模既不类臣斯，体骨未应同诅楚。恍驾孔壁得科斗，真讶岐阳逢石鼓。

吁嗟篆法多变化，惆怅简书趋莽卤。不知此字谁挥洒，欲与籀史争参伍。

缅想东吴称霸强，曾闻季札听韶濩。一时文物岂无传，千古字书当有祖。

后人自合重千金，故物不宜充百堵。拟令仆夫遂携挟，无奈主僧犹吝予。

中心往来累暮朝，缠次周流更子午。我昨重来经旧地，卢君已殁归荒土。

壁倾僧去物幸存，水濯雨淋文不窳。巴夷那识贵阳春，瓯骆由来贱章甫。

世无博雅同赏鉴，独发长吁为收取。终然雄剑起丰城，毕竟明珠还合浦。

可怜卢君难复生，赖有阮咸能嗣武。尝临沧海眺三韩，曾入青徐吊梁父。

箧里富储金石录，胸中宏辟图书府。愿言持送归宝藏，请共知音辨鱼鲁。
检书
苏舜钦（宋代）

烦心思所持，屏事入小阁。踾扑下尘梁，侈哆张败笈。

雨烂百数番，虫食三四筴。轩昂醉墨闹，纤悉新书杂。

鱼子或破碎，蚕儿尚狎恰。快心伯长文，跋尾清臣拓。

幼辞反知进，故句时自惬。坠亡多玩爱，存聚必券帖。

疏密交及戚，前后生与𣩄。诲束俨父师，寒暑怖儿妾。

谑浪笑忽还，私昵情再接。怆事涕涔涔，悯时叹𠴲𠴲。

一饷诚寂寞，千里遽会合。游心到句甬，开眼见苕霅。

京华历历复，节物匆匆涉。恍尔惊异方，遁去乃几腊。

回头厌襞积，举体觉疲薾。东阁聊欠伸，梦断风一飒。
赠识古法师
栖白（唐代）

重城深寺讲初休，却忆家山访旧游。对月与君相送夜，

闻蛩教我独惊秋。云心杳杳难为别，鹤性萧萧不可留。

遥想孤舟清渭上，飘然帆影起离愁。
得雨复用闻水车韵 其二
王十朋（宋代）

亢旱踰时如鲁史，一雨已迟淹尔耳。农犹满望苗返魂，车亦收声鱼免死。

我持酒戒不敢荒，急呼一杯饮松堂。不忧猖獗有巢昌，只恐沈犹朝饮羊。
自京回次韵邓志宏见赠
陈渊（宋代）

妙龄才思涌如泉，末技文章不自贤。馀子岂知多问寡，老生端许一当千。

淹留莫止为山篑，收拾终同至海川。云路笔间天尺五，会令鸡犬亦能仙。
偈颂六十首
释昙华（宋代）

天清地宁，时康道泰。
摩醯正眼洞明，肘后灵符光彩。
晓行迷渡道中和中溪李侍御
区元晋（明代）

苇树潇森叶拥关，鸣驺凌晓度前山。马窥侧径愁霜滑，人过危前怯水潺。

荏苒风尘千感集，奔驰世路几时閒。春来念念交溪远，徒羡飞云自往还。
如梦令 其三
佚名（宋代）

疑是水晶宫殿。云女天仙宝宴。吟赏欲黄昏，风送一声羌管。烟淡。霜淡。月在画楼西畔。
如梦令（元宵席上口占）
丘崈（宋代）

门外绮罗如绣。堂上华灯如昼。领略一番春，共醉连宵歌酒。今后。今后。如此遨头少有。
挽尤延之尚书 其三
陈傅良（宋代）

向来诸老独岿然，羸不胜衣万事便。灯下细书批敕字，雪边先著趁朝鞭。

岂应无故令身健，却止功名与世传。遗奏定留封禅藁，凭谁吹送九重天。
鹧鸪天
欧阳修（宋代）

学画宫眉细细长。芙蓉出水斗新妆。只知一笑能倾国，不信相看有断肠。

双黄鹄，两鸳鸯。迢迢云水恨难忘。早知今日长相忆，不及从初莫作双。
送黄公补之任缙云和陶与殷晋安别韵
陈履（明代）

逢君金台下，意气各殷勤。喜见芝兰色，更藉枌榆亲。

高才迥无侣，明德故有邻。睽违怅经时，觏晤欣兹晨。

何哉正簪盍，倏矣复萍分。君行括苍去，载道生阳春。

悬知桥门外，多士集如云。圣真尔深造，道范众所因。

羡此绛帐荣，肯厌青毡贫。低回愧俗吏，磬折日随人。
将至兰陵道中以远岫重叠出寒花散漫开为韵
李处权（宋代）

溪行日有趣，便欲老绝涧。
复怀少陵作，亭午气始散。
客子斗身强，尚得加餐饭。
弟兄杳何许，不及沙头雁。
甬东道院午坐
范成大（宋代）

一夜西风转酒旗，午余残暑不多时。
绿荷半蚀霜前叶，丹桂全多雨后枝。
忙里有诗偿日课，老来无赋为秋悲。
梳头小隶那知此，强向窗前数鬓丝。
吊古行
于石（宋代）

苍梧之南湘水头，烟波逐客增离忧。
重瞳孤坟閟白日，双娥贞离摇清秋。
江空夜开鬼对泣，泣罢仍为鼓瑶瑟。
瑟声渐杳江声长，丹枫坠影天霜白。
临江被发招帝魂，拔剑欲断东流奔。
东流无穷帝不返，呜呼薄俗无由敦。
点绛唇·楼下清歌
李祁（宋代）

楼下清歌，水流歌断春风暮。云云烟树。依约江南路。碧水黄沙，云到寻梅处。花无数。问花无语。明月随人去。
素上人为普贤办供过溪上需偈予曰与普贤有素不可无词乃作五偈遗之归山呈似道人一笑 其三
释慧空（宋代）

鸡寒上树鸭下水，举著今人长努嘴。众生不明颠倒机，祖教从来同一轨。
鲁居士挽诗二首 其一
刘一止（宋代）

臧否何曾挂，心真语自真。风波谙末俗，金玉见斯人。

大厦方巢燕，新冈已卧麟。死生知是梦，洒落更谁伦。
对月
张纲（宋代）

蓬鬓秋风老，柴门辙迹疏。谁同今夜月，望绝故人书。

止酒愁元亮，何心赋子虚。得诗还喜诵，习气未全除。
绛都春（旧上声韵，今改平声）
陈允平（宋代）

秋千倦倚，正海棠半坼，不耐春寒。殢雨弄晴，飞梭庭院绣帘闲。梅妆欲试芳情懒。翠颦愁入眉弯。雾蝉香冷，霞绡泪揾，恨袭湘兰。

悄悄池台步晚。任红薰杏靥，碧沁苔痕。燕子未来，东风无语又黄昏。琴心不度春云远。断肠难托啼鹃。夜深犹倚，垂杨二十四阑。
题文徵明独乐园图用苏轼独乐园诗韵
弘历（清代）

辟园百年上，成图百年下。园图均可传，名胜逾绿野。

书堂翻简编，竹斋列樽斝。浇花与物春，弄水知荷夏。

游心饫礼乐，结契招儒雅。每先天下忧，讵效香山社。

独乐园中人，究非独乐者。艺苑夥如林，设色胡其寡。

乃今见衡山，老笔出神冶。如从刻画求，何异风牛马。

亦足觇其人，展卷谁能舍。明窗适几馀，黄绚错缁赭。

因读长公诗，吟情几欲哑。
绍兴二十八年祀圜丘
学士院（宋代）

恭展美报，聿修上们。
礼乐和节，登降适宜。
德焉斯亲，神靡不娭。
海内承福，式固邦基。
铜陵执热书怀十首，时苦旱 其六
邓云霄（明代）

吴牛犹喘月，阴鸟未呼风。直苦炎难度，虚疑日再中。

冷然期列子，挥手问鸿蒙。更有清凉宇，徒思沧海东。
次前韵与前人同舟自城归
陈著（宋代）

夜泊南津梦岸斜，老来行役只堪嗟。
满篷风露五更月，残梦溪山百里家。
蹴起睡奴催纤路，坐同吟伴说梅花。
此归又且深深信，澜到中閒要见涯。
题高远亭
刘过（宋代）

戍古城荒地势雄，一亭分半庾楼东。
庐山面目今真识，江汉朝宗此会同。
司马宅荒惟苦竹，元规尘远尚古风。
胡尘只隔淮河在，谁为长驱一扫空。
句 其四十九
晏殊（宋代）

春寒欲尽复未尽，二十四番花信风。
和陈朝议见寄二首
曹勋（宋代）

念公事业未能归，莫厌京尘化客衣。
游子固闻怀楚玉，垂堂应每倚荆扉。
仲舒正尔宜投策，丘嫂从渠不下机。
他日秋风鵰鹗便，雍容车骑更光晖。
和黄皆令游密园
祁德琼（清代）

朔气晴开万户烟，寒林落日点红泉。十年往事悲星散，千里交红共月圆。

松径犹能邀令客，桃源应信有群仙。搴芳踏尽池塘路，泥印莲花步步妍。
送王彬叔往同安二首 其一
郭奎（元代）

驾言出城门，遥望西南路。别离良在兹，嘉会不常遇。

置酒张琼良，绸缪复凝伫。饮饯未崇朝，聊以慰情素。

翩翩白罗裳，皎皎琼瑶树。高步凌青云，岂为缁尘污。

春江及信潮，方舟袭兰杜。小人众所疑，君子谁不慕。

久欲同车子，攀辕莫能去。惜哉苦淹留，年芳易迟莫。

顾瞻怀殷勤，增我越乡虑。
读语孟
辛弃疾（宋代）

道言不死真成妄，佛语无生更转诬。
要识死生真道理，须凭邹鲁圣人儒。
秋兴 其二
郭奎（元代）

龙门疏凿禹时功，江汉滔滔亦汇东。万古山河今异域，百年礼乐旧同风。

忽思鲈鲙惭张翰，将学丹砂就葛洪。秪恨兵戈犹在目，秋来衰鬓对飞蓬。
春郊偶作
孙应时（宋代）

春泥过雨屐声悭，野水危桥欲度难。
世路迷人肠断处，黄昏天气麦秋寒。
自警三首 其三
李吕（宋代）

嬖人排孟子，通国诮匡章。内省倘不疚，青蝇徒自忙。
和游归来园韵 其一
廖行之（宋代）

咄咄柴桑久卜邻，轩轩少室竟何人。一丘奇兴心犹远，千古论何迹未陈。

奋锸自随天地阔，园林好在岁时新。东风相逐经行处，花草禽鱼不计春。
庭竹
祝庆夫（宋代）

庭前修竹长琅玕，任是隆冬不畏寒。
戛玉筛金承雨露，亭亭青翠拂云端。
和文与可洋州园亭三十咏 其二 横湖
苏辙（宋代）

湖里种荷花，湖边种杨柳。何处渡桥人，问是人间否。
新城
吴锡畴（宋代）

短棹泊新城，江宽风易生。
帆随潮共上，烟接岸俱平。
冷蕊江南信，孤鸿塞北声。
诗成休朗诵，怕有老龙惊。
委曲辞 其二
孙原湘（清代）

忍把旁妻唤小乔，封还两字笔新标。罗敷已有鬑鬑婿，辜负琴心着意挑。
过吉水问萧伯和兄弟云在县四十里之罗陂远不
赵蕃（宋代）

忆昨携诗辱报诗，再来有约竟乖期。
不应置我毋庸友，何自令人极所思。
千里叶舟黄落后，一官斗粟倦游时。
访寻不见萧齐处，风雨何由话别离。
三到罗浮口号
黄培芳（清代）

名山似约我长来，四百芙蓉拂面开。傥遇麻姑话尘世，三番清浅见蓬莱。
盐官东郊观涛赋四绝句比物连类以起兴 其三
吴宝钧（清代）

遥看秦驻舞烟鬟，白浪黄云苍莽间。万里瀛寰恐漂荡，故教赑屃冠灵山。
立秋日书事五首 其二
周伯琦（元代）

大驾留西内，兹辰祀典扬。龙衣遵质朴，马酒荐馨香。

望祭园林邈，追崇庙祏光。艰难思创业，万叶祚无疆。
得雨
王安国（宋代）

青天赤日水如汤，车马飞尘百尺长。望岁人人忧旱魃，舞雩旦旦待商羊。

清衷凌物回天鉴，膏泽乘时助岁穰。自有股肱歌盛德，刍荛谁敢僭揄扬。
姑苏杂咏 师子林十二咏 师子峰
高启（明代）

风生百兽低，欲吼空山夜。
疑是天目岩，飞来此山下。
刺桐城
吕造（宋代）

闽海云霞绕刺桐，往年城郭为谁封。
鹧鸪啼困悲前事，荳蔻香销减旧容。
菩萨蛮
刘学箕（宋代）

鸦儿学画犹嫌丑。佯羞步步随娘后。春浅瘦花枝。凝愁为阿谁。

那回筵畔见。有意相留恋。只恐后期愆。章台飞柳绵。
卖帚翁
吕南公（宋代）

霜日倒芒梢，■筠劳束勒。断送山野村，参陪尘土役。

价卑徒易售，用贵安可得。人间粪秽日以多，翁负帚秃当奈何。
亲友冯仪之运干挽章三首
曹彦约（宋代）

子也吾尝友，天乎独异渠。
仕无通籍禄，家有厚斋书。
讲说来匡鼎，风骚藉子虚。
争荣森窦桂，训不负蕃畲。
又和
王灼（宋代）

可惜通三语，相期中六科。
南司章奏好，北阙缙绅多。
想见趋宣室，真成上郁罗，
行装宜速具，未用叹奔波。
解连环 为王碧栖词丈题寒城旅眺图
李慎溶（清代）

倚筇人懒，正昏鸦秃树，古城秋晚。蓦忆著、王粲当时，搁归计西风，鬓霜轻换。

异地登临，恨犹带、故园心眼。问乡愁此际，不用悲笳，已是难缓。

年芳去人渐远。对沉吟尚有，图画疏散。纵赚得、词赋江关，叹踪迹平生，倩谁能绾。

有限回程，奈也被、暮云遮断。更凄迷、夕阳尽处，数声过雁。
鹧鹄天 暮春口占
周翼椿（清代）

仄仄轻寒褪袷衣。清和天气夏来时。雨馀新绿连云暗，风过残红满院飞。

焚百和，理金徽。新词自咏送春归。春驹不识韶华去，犹逐馀香飐粉衣。
寿郡守
周行己（宋代）

仙系苏门远，英流富绪长。胚胎潜间气，庭玉焕祥光。

永日辉南陆，融风丽北堂。綵馀长命缕，香剩浴兰汤。

丹穴皆威凤，荆山必豫章。精神森秀发，器质俨温良。

懿学传经济，嘉猷合赞襄。庆流多显赫，筮仕早腾骧。

游刃无间剧，提衡绝否臧。高情薰爱日，劲节肃清霜。

暂借朱轓出，行看皂纛扬。颂声喧道路，舆望属岩廊。

时遇生申旦，官临指李乡。众真金阙奏，满郡玉炉香。

强仕春秋富，昌朝事业芳。臣千君万寿，赓载济时芳。
写心五首
方回（元代）

今日忽不愁，脱然体无病。
糊饰窗棂明，整齐书册正。
生无快意事，适此悦我性。
雨足明当晴，更喜天宇靓。
张飞传
苏轼（宋代）

先主反刘璋，兵意颇不义。
孔明古豪杰，何乃为此事。
刘璋固庸主，谁为死不二。
严子独何贤，谈笑傲碪几。
国亡君已执，嗟子死谁为。
何人刻山石，使我空涕泪。
吁嗟断头将，千古为病悸。
香积寺
曾会（宋代）

松门石径乱云粘，四顾蓝光冷射簷。
鏁雾楼台阴自润，啸风猿鸟韵相兼。
寒岩路僻凭僧指，古篆香残待客添。
须信苾蒭堪爱处，满阶芳草正纤纤。
张几仲被 其九
苏过（宋代）

我营潩水居，晏子近市隘。闻公欲卜邻，会筑于门大。

暂为苍生留，行作归途戒。从此敢言交，纻衣仍缟带。
水龙吟 送史总帅镇西川，时方混一。
白朴（元代）

壮怀千载风云，玉龙无计三冬卧。天教唤起，峥嵘才器，人称王佐。豹略深藏，虎符荣佩，君恩重荷。看旌旗动色，军容一变，鹏翼展、先声播。我望金陵王气，尽消磨、区区江左。楼船万舻，瞿塘东瞰，徒横铁锁。八阵名成，七擒功就，南夷胆破。待他年画像，麒麟阁上，为将军贺。
摊破浣溪纱 消愁
曾廉（清代）

绣户香帘上玉钩。东风吹不去閒愁。惆怅千红还万紫，莫抬头。

何事南朝多旷达，更怜东晋最风流。三月新晴天气好，荡轻舟。
南浦 秋水用前韵
王倩（清代）

一色远连天，最销凝、江上月斜烟晓。倒影浸芙蓉，澄鲜极、岂待鲤鱼风扫。

枫湾柳巷，星星红露渔灯小。惆怅楚魂招不起，零落几多香草。

者回梦度潇湘，讶沙清石浅，比前退了。打桨入芦花，野桥断、偏有鹭鸥寻到。

予怀渺渺。浮家人去烟波悄。那更霜浓洲渚冷，渐渐采菱船少。
宋婉容王氏辞
王逢（元代）

二宫有警无严跸，贱妾徒为虏雏匹。假如青冢向黄昏，不若金刀照白日。

白濡一缕愿随终，烟沙漫漫霜雪容。令人想见旌贞石，气敌双高湖上峰。
闻蛩
释智圆（宋代）

沉沉向秋暮，切切声相续。
夜静草堂深，闲床照孤烛。
偈颂一百六十首
释宗杲（宋代）

俊鹞不打篱边兔，猛虎终不食伏肉，
毛头星现北斗前，把断天关并地轴。
赠斗初山人种水松
何吾驺（明代）

欲访水龙眠，十万弥陀发。随风到涛声，有与烟霞骨。
余继中都曹招看花二首 其一
卢龙云（明代）

地僻元藏拙，官閒更避喧。花神招密坐，酒态美芳尊。

菊艳先秋发，兰芽过雨繁。绕庭栽茉莉，睹物尽乡园。
元符祀感生帝五首 其四 亚、终献用《文安》。
郊庙朝会歌辞（宋代）

大君有命，阙典咸脩。帝歆明祀，佑圣千秋。
短歌行
戴良（元代）

青天上有无根日，驰光暂明还复黑。
昼夜相催老却人，忽忽吾言四十七。
偶看旧镜镜为羞，昔髭未生今白头。
朱颜丹药已难觅，青史功名行且休。
岁岁年年待富贵，富贵不来老还至。
老既至兮百事非，病妻对之怨且詈。
妻年比我虽稍卑，近亦摧颓如我衰。
一生仳离殕居半，此世欢娱能几时。
纵多子女知何益，北邙冢墓无人识。
古往今来共如此，我亦胡为空叹息。
人生满百世岂多，尊中有酒且高歌。
有酒不歌奈老何！
再次韵马德骏郎中 其二
史浩（宋代）

戈鋋掣电万人麾，无霸空矜大十围。关外羽书长踵至，路旁烽火觉烟稀。

已闻异域离心久，行见名王稽首归。个是吾皇用神武，小臣宁能泄天机。
卖书赆友 其一
廖大圭（元代）

故人欲行万里外，自言囊橐尚空虚。我贫无物堪为赆，卖却平生一束书。
世事
文天祥（宋代）

世事孤鸿外，人生落日西。
棋淫诗兴薄，书倦梦魂迷。
汩汩驰还坐，悠悠笑即啼。
一真吾自得，开眼总筌蹄。
盘洲杂韵上 西畴
洪适（宋代）

代耕荒幼学，投老乐归田。卤莽人之罪，丰凶勿怨天。
为田澄伯题韵松图中年以后作 其一
周凤翔（明代）

雪鸿馀影入荆关，相赏居然水石间。弹指沧桑几楼阁，十年清梦落蓬山。
高阳台
姚燮（清代）

远翠浮天，闹红隔地，不知身在蓬壶。玉笛谁家。吹来花气模糊。

江帆水鶒平林杪，带云痕、还有还无。更风梳冷碧，斜阳千里烟芜。

亭台别擅沧浪胜，倚画筒诗铫，此乐能孤。夕色催归，何堪酒半钟初。

银蟾夜浸帘波阔，让仙坛、鹤影来扶。傥相呼，醉梦同依，耐得清癯。
次韵乐先生吴中见寄八首
范成大（宋代）

官居门巷果园西，桃李成蹊杏压枝。
如许年芳忙里过，斩新今日试题诗。
向隅
韩偓（唐代）

守道得途迟，中兼遇乱离。刚肠成绕指，玄发转垂丝。

客路少安处，病床无稳时。弟兄消息绝，独敛问隅眉。
九日同梁仲登黄贤甫登刘王郊台
欧大任（明代）

把菊复载酒，登台酬赏心。荒榛满天地，片雨暗山林。

代迥华风变，云愁霸气沉。十年长剑在，吾欲扫氛祲。
颂古十八首
释师一（宋代）

野水舟横芳草渡，人来舞棹或呈桡。
捞虾摝蚬随时过，却向何时得六鳌。
偈颂七十六首 其六十二
释子益（宋代）

六载雪山修，几乎没合杀。半夜睹明星，和盲勃睟瞎。
贤者之孝二百四十首·贾谊
林同（宋代）

谇言取箕箒，德色借耰锄。
不是贾年少，还能痛哭无。
贺新郎 答顾天石时在维扬寓舍
曹溶（明代）

才子今无几。向长途、茸裘跨马，冲寒千里。笑拂黄尘胡姬侧，自解醉醪妙理。

况所至、诸侯倒屣。闲噀墨花题纨扇，濯春江、徐瘐难为绮。

羁旅恨，待君洗。

当年曾进先生履。怅推移、锦堂清月，一溪流水。有美英姿丹丘翮，转忆牙签堆几。

便连袂、高歌不已。兵后山川摧颓甚，看元龙、此日呼能起。

床上卧，客休矣。
夏日游南湖
谢薖（宋代）

麴尘裙与草争绿，象鼻筩胜琼作杯。
可惜小舟横两桨，无人催送莫愁来。
石湖仙·松江烟浦
姜夔（宋代）

松江烟浦。是千古三高，游衍佳处。须信石湖仙，似鸱夷、翩然引去。浮云安在，我自爱、绿香红舞。容与。看世间、几度今古。卢沟旧曾驻马，为黄花、闲吟秀句。见说胡儿，也学纶巾敧雨。玉友金蕉，玉人金缕。缓移筝柱。闲好语。明年定在槐府。
春雨
陶天球（明代）

春雨暗长林，春朝花气侵。湿云山径小，烟树草堂深。

有恨曾留梦，无言好付琴。阴晴殊未定，予亦复何心。
述意
韩淲（宋代）

不学神仙不问禅，此心收处亦安然。春风桃李閒行乐，夜月林安常未眠。

有客杯盘犹草草，无人杖履更翩翩。门前地僻红尘远，赢得虚閒近简编。
中秋月
程颢（宋代）

云静好风吹，清光溢四垂。金行方盛日，阴魄正中时。

彷佛窥瑶阙，分明露桂枝。遴英同醉赏，谁复叹官羁。
饯海盐史后乐
朱南杰（宋代）

秦溪邑大号难治，后乐三年以德为。
海阔有楼还旧观，堂深无日不新诗。
虚舟只载来时物，实惠常教去后思。
相业真传公不忝，苍生况是望霖时。
卜算子 秋窗
华侗（清代）

暑去渐凉生，小室宜深邃。卷起帘儿对好山，墙角幽花媚。

静夜怯灯昏，无酒难成寐。风惹芭蕉雨又来，点滴惊心碎。
雨晴夜坐
朱诚泳（明代）

云散雨初晴，长空月正明。中庭凉似水，兀兀坐深更。
州宅杂咏 诗史堂
王十朋（宋代）

谁镌堂上石，光艳少陵章。莫作诗人看，斯文似子长。
详定幕次呈同舍
欧阳修（宋代）

来时宫柳绿初匀，坐见红芳几番新。
蜂蜜满房花结子，还家何处觅残春。
傅本学兵宪四西卷
黄衷（明代）

二十年馀棘下名，况闻三道倚澄清。踪如太史仍乘传，权似中书即掌兵。

晋鄙天浮秦树色，楚乡船趁粤滩声。桑弧我亦平生思，何得霜髭满镜生。
寄题殊公禅老黄云阁二首
强至（宋代）

大士当年密行成，山居黄色有云生。
黄云已共斯人去，飞阁犹为此地名。
欲到尘埃先摆落，纵观气象亦峥嵘。
谁云瑞应难追复，禅老而今祖意明。
同善邻须识游玉帘泉
释函是（明代）

归山不出户，初过玉帘泉。万壑危桥隐，一峰寒瀑悬。

何人开石径，引我入云烟。最爱金轮近，閒携三两禅。
登雷峰作
释今帾（明代）

崆峒列神鼎，八公授丹经。往来有鸾鹤，未若兹峰名。

名峰匪在大，亦匪诸仙庭。瑶草虽不谢，玉树任长菁。

竺国表灵鸟，少室固神坰。地德岂殊众，纪堂贤圣兴。

四七与二三，西东作典型。慈流别五派，洞水奔南溟。

荡荡归汾岐，环抱奇峰青。瑞光薄三界，法润普群灵。

昔我一来游，瞻睇默含情。见花识优昙，酌水味香泠。

日暮下山去，山在胸中横。既薄隐松柏，仍羞逐市城。

束身今再来，高步陟云屏。雄峰法王踞，四顾空青冥。

俯视人间世，奔马无暂停。学道苦不早，日月徂以征。

稽首大山王，泫然涕泗零。誓将衣线身，学山到山巅。
题大义泉
刘子翚（宋代）

移筇山未深，切骨寒无那。
蜿蜒瘦苍虬，脚底飞腾过。
幽亭护石瘦，庭事不敢涴。
虚中涵月静，冷面从云呵。
欲捶玄璧试，恐触方诸破。
平生泉石痴，屡此箕踞坐。
重来照清癯，白发添个个。
凡心未痛浣，老气日以惰。
缅怀大义风，绝唱宁无和。
悚然听琮琤，耳观为之大。
水调歌头 其十四 答霍渭厓论学
夏言（明代）

漫顶伊川帽，徒扣紫阳关。不见宫墙数仞，何处把身安。

着眼岐路差错，举步草茅梗塞，古道竟难还。原无钻孔铁，空慕点颜丹。

大音微，玄酒浊，太羹残。只为多添注脚，翻使六经闲。

信口谈何容易，下手便成颠倒，都不疗饥寒。蹄涔诧沧海，蚁垤笑丘山。
念奴娇（癸已重九，同陈汉卿、张叔信、王任道登金石台作）
管鉴（宋代）

登高作赋，叹老来笔力，都非年少。古观重游秋色里，冷怯西风吹帽。千里江山，一时人物，迥出尘埃表。危阑同凭，皎然玉树相照。

惆怅紫菊红萸，年年簪发、应笑人空老。北阙西江君赐远，难得一枝来到。莫话升沈，且乘闲暇，赢得清尊倒。饮酣归暮，浩歌声振林杪。
太湖诗·上真观
皮日休（唐代）

径盘在山肋，缭绕穷云端。摘菌杖头紫，缘崖屐齿刓。
半日到上真，洞宫知造难。双户启真景，斋心方可观。
天钧鸣响亮，天禄行蹒跚。琪树夹一径，万条青琅玕。
两松峙庭际，怪状吁可叹。大螾腾共结，修蛇飞相盘。
皮肤坼甲胄，枝节擒貙犴。罅处似天裂，朽中如井眢。
褵褷风声癣，跁跒地方痑。根上露钳釱，空中狂波澜。
合时若莽苍，辟处如轘辕。俨对无霸阵，静问严陵滩。
灵飞一以护，山都焉敢干？两廊洁寂历，中殿高巑岏。
静架九色节，闲悬十绝幡。微风时一吹，百宝清阑珊。
昔有叶道士，位当升灵官。欲笺紫微志，唯食虹影丹。
既逐隐龙去，道风由此残。犹闻绛目草，往往生空坛。
羽客两三人，石上谭泥丸。谓我或龙胄，粲然与之欢。
衣巾紫华冷，食次白芝寒。自觉有真气，恐随风力抟。
明朝若更住，必拟隳儒冠。
新建双门奉呈知府郎中
蔡瑗（宋代）

巍雉云丛十万家，台门新筑更豪华。春笼碧瓦浮佳气，日上朱栏夺绛霞。

众水回环来卫府，千峰朝挹自排衙。吾州形胜今如此，文物彬彬正可嘉。
御舟应制
曹勋（宋代）

玉莲翠叶粲成川，十里湖光碧浸天。
桂楫压波横断浦，钩帘丝管接薰弦。
寄题汉中新作南楼二首
范成大（宋代）

甲子周天事好还，关河响动剑光寒。
秦川草木多如荠，时倚楼阑直北看。
满庭芳
佚名（宋代）

柳眠花心，此夜欢会。
后秋兴八首九月初二日，泛舟吴门而作 其五
钱谦益（清代）

十年戎马暗青山，自窜江村水岛间。错置渔湾排信地，横栽虎落抵重关。

兵残蜗角频搔首，乐阕龙宫一破颜。倚杖步檐还失笑，天街毕昴若为班？
春日即事三首 其三
刘应时（宋代）

二月风光渐恼人，蒙茸细雨湿花唇。可怜病目长憔悴，坐看纷纷万卉春。
维摩赞
释惟一（宋代）

人皆谓金粟如来示现毗耶，我只道病多谙药性底耆年婆罗门者也。
探梅
张纲（宋代）

倚空山翠罗曲屏，入山晓日寒凄清。苍龙导前散疏影，幽鸟劝凄回新声。

探梅忽见数枝发，曳杖折来双眼明。绰约东窗可无伴，烦君火急呼曲生。
朱郎元章以予不得宫观与诸侄有唱和见寄揽之
晁说之（宋代）

莫笑吹笙便得仙，绝胜祭灶事茫然。
白头吏役徒多犯，黄帽闲居政寡缘。
仰愧高僧能五鬣，俯惭垂柳解三眠。
诗成自赠仍堪寄，闻道衰蒲尚可编。
谒金门（方斋小集，有琴者，昌甫作词，和韵）
韩淲（宋代）

闲度日。愁里费人辞辟。榆火新烟还熟食。小墙花槛直。

锦字玉徽清集。何用主人留客。相赏暂时谁画得。庞公非浪出。
三友堂
王十朋（宋代）

丁丑同年友，三人忽此逢。符分俱握虎，簪盍偶成龙。

抚卷神山远，衔杯瑞雪浓。一壶胜太白，形影月游从。
句
魏野（宋代）

通体全无力，酡颜不自持，
农父 其二
刘敞（宋代）

鸟飞不远，暮还其宅。我独匪人，去从兵籍。释弃耒耜，顾贪朝夕。

转徙异方，终世为客。
王师至浙人情恟惧感而记之
张宁（明代）

厥哉南闽贼，远冒明王师。军声动白日，淮海相逶迤。

群县务驰逐，民庶日何疲。兵车恣横决，帷箔不可支。

岂知阳春日，坚冰乃相随。我闻行师要，爱须威克之。

马嘶不敢骄，况尔部下为。天子有休命，借问大将谁。
珠江重有感叠前韵 其二
丘逢甲（清代）

十斛明珠一曲新，英雄儿女黯风尘。重来祗恐江山换，记取沙鸥是故人。
昼卧口占二首 其一
张耒（宋代）

人事日益远，秋居何飒然。苔随墙半雨，叶放树中天。
游玉石岩
徐嘉祉（明代）

玉石岩开久，人传小洞天。冽泉飞漱玉，好鸟奏新弦。

丹灶凭谁炼，禅床任客眠。红尘浑不染，风月永无边。
和周师禹所寄
章甫（宋代）

九载光阴俯仰间，百年人世几悲欢。竹楼梦断伤春晚，云壑书来喜岁寒。

别久更怜诗笔健，愁多须放酒杯宽。相望江北江南路，柳絮随风又作团。
和寒泉春日儿童三咏 其三 乌𣡶角
释居简（宋代）

煖响乌𣡶二月初，调高不作小单于。年年陌上儿童戏，嚼徵含商尽不如。
燕居十六首
彭龟年（宋代）

捧檄为亲喜，拖绅岂我荣。
若谋妻与子，宁不愧何平。
绮寮怨（月下残棋）
鞠华翁（宋代）

又见花阴如水，两心犹未平。正坐久、主客成三，空无语、影落楸枰。千年人间事业，垂成处、一著容易倾。便解围、小住何妨，机锋在，瞬息天又明。

甚似汉吴对营。纷纷不了，孤光照彻连城。又似残星，向零落，有余情。姮娥笑人迟暮，念才力，底须争。从亏又成。何人正听隔壁声。
柏梁体简龚少益
王迈（宋代）

青山四面画图张，溪流月下鸣汤汤。
山之下兮水之旁，有人结茅作书堂。
诵声洒洒流琳琅，使我一听乐洋洋。
应问谁为师匠良，风流相种如龚郎。
天孙付以锦绣肠，一挥十纸烂成章。
上与奎宿争光芒，器成未售此焉藏。
吁嗟无地堪翱翔，尘缨自濯歌沧浪。
床头金尽羞悭囊，山鬼吹灯夜恓惶。
蚊雷聚噪肆颉颃，仗剑起舞涕泗滂。
劝君停剑无庸伤，时平贤路如康庄。
鸾凤引喙鸣高岗，时危此道隘且荒。
横宝在道暗无光，运行如此休慨慷。
男儿立身当自强，精金须经百炼刚。
膜外荣枯等秕糠，惟忠惟孝不可忘。
请君倾耳听柏梁，谓余不信来对床。
阆人蒲君锡提举 其三
饶节（宋代）

东西南北本来同，自有时人碍不通。了后何妨三藏教，悟来那有五家宗。

学飞雕鹗雄吞野，出腹麒麟要弄风。到底输他真鼻孔，痴人空坐黑山中。
葛仙坛 其一
刘泾（宋代）

天风吹馀晦，万木晴扶疏。寒云淡山色，水墨涨秋图。

驾言寥廓中，一径渺盘纡。却首谢尘世，培塿而潢污。
宜春溪
杨时（宋代）

斜斜疏柳照清漪，藉藉残红自满蹊。
刺眼藤稍牵不断，欲寻流水路还迷。
冬夕会诸同僚与税舍弟郡斋饮话通判欧郎中以
苏颂（宋代）

弟兄叨郡两淮间，宾友衔杯午夜欢。
喜听话言消酒力，更钦风义敌霜寒。
三月初五日同诸友自城南游水西书事
方回（元代）

步出城南门，衣袂飘和风。
风中有花香，不问紫与红。
万山似无罅，一水能自通。
插云石色古，喷雪滩声雄。
夙闻长庚伯，来访宣平翁。
想见巉岩间，悠然支孤筇。
吾侪复此游，啸歌渡船中。
未渡东望西，既渡西眺东。
东西互眺望，所至随不同。
乃知佳山水，变态焉可穷。
荦确陟层巘，茂密穿深丛。
仓卒未暇往，虚皇紫阳宫。
僧窗亦可人，修竹攒青空。
足用展极目，遥天送归鸿。
更有真趣泉，一泓磨精铜。
隶扁故自佳，韵语亦大工。
至宝识者少，烟雨埋昏雺。
英气决不泯，定复月贯虹。
万世永无极，百年俱有终。
为问羊叔子，何如王无功。
晚生未闻道，邂逅华颠童。
酒酣诗不成，归途竟匆匆。
但苦嘲诙剧，谈锋森战攻。
达人当两忘，一付亡是公。
腊梅山禽图
赵佶（宋代）

山禽矜逸态，梅粉弄轻柔。
已有丹青约，千秋指白头。
清平乐·风不定
佚名（宋代）

风不定。舞碎海棠红影。数点雨声池上听。湿尽一庭花冷。倚阑多少心情。轻寒未放春晴。谁管天涯憔悴，楚乡又过清明。
东坡先生挽词 其七
释道潜（宋代）

羽扇纶巾拥帅权，高才大纛拂云烟。初闻父老诵嘉语，绰有风流似昔贤。

谪籍数年居瘴海，功名无分勒燕然。空馀雪浪斋中石，留与邦人万古传。
贾浪仙
叶茵（宋代）

举世知心独有韩，为何无发强加冠。
若人了得推敲事，僧服僧衣一样看。
休说
徐夤（唐代）

休说人间有陆沈，一樽闲待月明斟。时来不怕沧溟阔，

道大却明潢潦深。白首钓鱼应是分，青云干禄已无心。

梓桐赋罢相如隐，谁为君前永夜吟。
城下青草歌时饶府调湖南青草军守太和日与南乡有构隙之意
刘崧（元代）

打拢渔家船，更锁东门渡。只从城下泊，不放江南去。
过风出陆金陵道中次程及甫韵
洪咨夔（宋代）

留滞周南命使然，莫疑上水逆风舡。
乡心故故随人后，客月风风堕我前。
半夜索樽同决计，五更回柂不成眠。
笋舆吹面新凉入，须信封姨正自贤。
次韵李仁甫
晁公溯（宋代）

北牖厌高卧，西山思胜游。
诗人少题咏，物色尽分留。
小憩青城夜，幽寻丹景秋。
何人与同往，二老实风流。
赠无咎以既见君子云胡不喜为韵八首 其五
张耒（宋代）

诗坛李杜后，黄子擅奇勋。平生执羁靮，开府与参军。

举诗秉笔徒，吟哦谩云云。安知握奇律，一字有风云。
亦好园梅花
喻良能（宋代）

一别经年见未曾，冲寒相值意凌兢。
肌肤姑射仙人雪，品格中山孺子冰。
清浅池塘春未动，黄昏篱落月初棱。
从来自倚心如铁，被恼如今似少陵。
自龙泉乘车由双峰至香岩寺
王志翰（清代）

己就香岩路，龙泉一望迷。探幽欣目朗，揽胜任车迟。

绿树看难尽，青峰别作奇。谁云仙境渺，时至白云居。
题陈抟题壁图
艾性夫（元代）

长松梢梢老烟雾，瀑泉飞落千丈布。
树精摇手不敢呵，雅是仙人熟眠处。
睡蛇未死惊起来，风吹野服冠崔嵬。
双髽窣窣磨老瓦，墨汁湑湑翻莓苔。
一翁拥篲供扫壁，一翁耸膊观落笔。
欲写未写方昂头，野趣含秋正萧瑟。
先生壮志神龙骧，欲跨八表提天纲。
市衢呼酒沃侠客，岂肯老死苍山傍。
忽来驴上听鸣镝，中原王气开皇极。
心事西峰一首诗，真人自在陈桥驿。
重午日侍从内苑观击毬射柳应制
金幼孜（明代）

大明丽天圣人作，弘宣治化昭礼乐。华夷向风四海清，人和岁丰物咸若。

翠华五载重巡幸，经营北都同卜洛。惟时帝京值重午，习武驰毬戒程约。

霓旌凤盖天边来，禁苑清晨张御幄。腾腾虎士尽貔貅，剑戟相摩耀锋锷。

毬门结束正当中，两朋左右杂相角。玉花骢马络青丝，锦衣绣服相煇烁。

吹箫伐鼓杂鸣笳，马前奋击争挥霍。星飞电掣合变化，神珠宛转当空落。

翻身奋臂挽雕弓，白羽交飞向寥廓。穿杨百步巧难工，分筹得隽咸惊愕。

至尊有喜动颜色，御前敕赐恩尤渥。侍臣载笔预簪花，宫壶赐饮黄金爵。

酒酣献寿效嵩呼，倾竭丹诚比葵藿。作诗再拜进蓬莱，欲拟长杨惭谫薄。

神功圣德不可名，万岁千秋等乔岳。
自思益寺次楞伽寺作
白居易（唐代）

朝从思益峰游后，晚到楞伽寺歇时。照水姿容虽已老，

上山筋歇未全衰。行逢禅客多相问，坐倚渔舟一自思，

犹去悬车十五载，休官非早亦非迟。
八月十五日道出南昌寄龚帅实之兼呈程泰之刘
林光朝（宋代）

未应双井即尘埃，似此衣冠得几回。
国子先生还并驾，兴都新府却重开。
再三为问滕王阁，第一须登孺子台。
定向此中修玩事，江边不道故人来。
秋兴八首追和杜老
王之道（宋代）

翠壁苍崖水外山，山头茅舍两三间。
夜窗明月来临卷，昼户清三为启关。
霞绮障秋惊老眼，酒红潮面发衰颜。
集英一梦如今觉，犹忆当时晓趁班。
颂古一百则 其五十九
释正觉（宋代）

三老暗转舵，孤舟夜回头。芦花两岸雪，烟水一江秋。

风力扶帆行不棹，笛声唤月下沧洲。
苦阴
吕本中（宋代）

破腊冬仍在，逢正阴更频。寒流未解冻，雪意欲妨春。

畏病还疏酒，逃寒懒见人。郊东小桃李，还是一番新。
王丞分惠碧桃树再赋奉谢
戴表元（宋代）

水星之精天上游，春风岁岁苍龙头。
偶然根叶著下土，散作人龙百花树。
莫疑君家此花无种生，定是天上苍龙精。
白玉之趺青玉簇。开花既奇成又速。
三年方骇大如林。五年已见高逾屋。
我来吟作书林花，烟尘万卷重抽芽。
君家原不孝义种，自来青州丞相家。
为君出芝草，芝草那能千日好。
为君结琥珀，琥珀恐为贪者获。
不如此花混在春花丛，岁岁与君同春风。
春风同赏复同吟，愿与主人同好心。
更令此花分作千古本，处处种成君子林。
泛湖十绝句
陈造（宋代）

桃叶相逢但交臂，李鬟何许费凝眸。
尔曹岂解文字饮，应道吾侪输此筹。
十月见桃
赵葵（宋代）

匼匝新园一径通，荷经霜书野塘空。
桃花错认东风暖，却兴芙蓉斩小红。
拥炉
陆游（宋代）

急雨狂风暮不收，燎炉薪暖复何忧。
如倾潋灩鹅黄酒，似拥蒙茸狐白裘。
大泽羁鸿来万里，高城传漏过三筹。
明朝会看稽山雪，莫为冲寒怯上楼。
春日山庄
李先芳（明代）

得归仍喜故园春，日日花前倒葛巾。
自惜年光催短鬓，平分春葛与东邻。
啭枝黄鸟争歌妓，拖雨绯桃似醉人。
华发青山莫相笑，初衣会见出风尘。
予久客思归以秋光都似宦情薄山色不如归意浓
仇远（元代）

迢迢渰水上，有亭曰寒光。
水天散鸥鹭，四望山苍苍。
向来于湖翁，诗词题屋枋。
几思一遨游，岁月飞羽忙。
闻有白龙寺，石塔标铁梁。
老僧颇能吟，年来曾游方。
须乘未归前，秋晴呼野航。
太皇太后阁春帖子
赵湘（宋代）

视膳回天仗，含饴乐圣辰。
定应彤管笔，书美系王春。
过鉴湖
陈著（宋代）

越城胜境素来夸，才入东关分外嘉。
八百顷荷西子态，几千余寺贺君家。
画屏山色饶烟水，丽锦天光落晚霞。
惜景欲图湖上住，钓船泊处是生涯。
香河车中晚行
万光泰（清代）

乘黑辞店门，落月犹在屋。冒寒度冰河，夹岸起群鹜。

微霜洒冻面，侧望半枯渎。菱藕萧条空，渚洲窈窕复。

双输曳麦垄，历块何碌碌。下有豚耳蔬，时误拂马腹。

是皆瘒瘃妇，拮据备冬蓄。民生职在勤，物理报亦速。

高城忽在迩，灰壒眯两目。解鞍息前林，草率具汤沐。

凝云沈断堞，孤塔耸平陆。古道一徘徊，残碑半堪读。
禅人并化主写真求赞 其四二○
释正觉（宋代）

廓然而莹，了无馀影。卓尔而存，岂有他痕。静非像也，彻见其源。

动顺缘也，萌发其根。用绵绵兮搅不浑。
补史十忠诗·枢密闽广宣抚使陈公
刘壎（宋代）

淳熙名宰孙，比德粹如玉，
决科魁伟英，骎骎廌冠肃。
{左娄右页}田烦谏疏，相嗔俄嗾逐。
补郡仍免归，黄流已漫陆。
天族日光薄，力疾支颠覆。
蹉跎南冠絷，道病死不辱。
往昔五峰堂，倾盖语跋烛。
斯人真妙人，哀哉悭厚禄。
长揖丙辰魁，各天并黄鹄。
侧犯（夜饮海棠下）
赵文（宋代）

恨花开尽，夜深自敛胭脂颗。雨过。绕曲曲花蓬锦围裹。浮空烧蜜炬，香雾霏霏堕。无那。倚滴滴娇红笑相亸。

歌俦饮伴，花底围春坐。念满眼、少年人，谁更老於我。岁岁花时，洞门无锁。莫负东君，酒盟诗课。
偈五首
释觉阿上（宋代）

扫尽葛藤与知见，信手拈来全体现。
脑后圆光彻太虚，千机万机一时转。
偈四首 其二
释守智（宋代）

昨日高山看钓鱼，步行骑马失却驴。有人拾得骆驼去，重赏千金一也无。
初发嘉州
苏辙（宋代）

放舟沫江滨，往意念荆楚。
击鼓树两旗，势如远征戍。
纷纷上船树，橹急不容语。
余生虽江阳，未省至嘉树。
巉巉九顶峰，可爱不可住。
飞舟过山足，佛脚见江浒。
舟树尽敛容，竞欲揖其拇。
俄顷已不见，乌牛在中渚。
移舟近山阴，壁峭上无路。
云有古郭生，此地苦笺注。
区区辨虫鱼，尔雅细分缕。
洗砚去残墨，遍水如黑雾。
至今江上鱼，顶有遗墨处。
览物悲古树，嗟此空自苦。
余今方南行，朝夕事鸣橹。
至楚不复留，上马千里去。
谁能居深山，永与禽兽伍。
此事谁是非，行行重回顾。
书石牛溪旁大石上
黄庭坚（宋代）

郁郁窈窈天官宅，诸峰排霄帝不隔。
六时谒天开关钥，我身金华牧羊客。
羊眠野草我世闲，高真众灵思我还。
石盆之中有甘露，青牛驾我山谷路。
寒食寄李补阙
郭郧（唐代）

兰陵士女满晴川，郊外纷纷拜古埏。万井闾阎皆禁火，

九原松柏自生烟。人间后事悲前事，镜里今年老去年。

介子终知禄不及，王孙谁肯一相怜。
蝶恋花（霰雨雪词）
吕胜己（宋代）

天色沈沈云色赭。风搅阴寒，浩荡吹平野。万斛珠玑天弃舍。长空撒下鸣鸳瓦。

玉女凝愁金阙下。褪粉残妆，和泪轻挥洒。欲降尘凡飙驭驾。翩翩白凤先来也。
边将
王洪（明代）

曾驱飞将下天关，太白光芒照夜寒。暗出奇兵搜瀚海，远追穷虏过阴山。

雕戈高枕风尘静，白羽清谈意气闲。为报汉廷诸将相，临边如此古来难。
示元敏
陆游（宋代）

学问参千古，工夫始一经。
宁论绶若若，且喜佩青青。
汝业方当进，吾言要细听。
仍须知稼穑，勉为国添丁。
又次曾端伯春日韵四首
郭印（宋代）

瑞白春前已见三，向来膏雨物频沾。
山城二月寒犹峭，生怕东风巧揭帘。
平章吕公挽词二首
方回（元代）

难兄捐阃寄，无复救襄人。
半纪婴孤垒，中朝扼柄臣。
秦非里奚智，徐为偃王仁。
万事由天命，乾坤历数新。
破山八咏 其七 空心潭
刘拯（宋代）

碧潭发幽石，萧洒无纤尘。寒光湛秋月，有物难比伦。

离钩况无鱼，千尺徒垂纶。到此心已空，何用濯吾缨。
落魄
陆游（宋代）

落魄江湖七十翁，欲持一笑与谁同？萧萧雪鬓难藏老，寂寂蓬门可讳穷？好句尚来欹枕处，壮心时在倚楼中。
无涯毁誉何劳诘，骨朽人间论自公。
书意
陆游（宋代）

解牛悟养生，牧羊知治民，通一万事毕，我每思古人。
小园财三万，手自蓻嘉木，先当培其根，又戒无欲速。
老松卧涧底，千岁陵冰霜。
我岂樗栎哉，但取无伐伤。
新秋即事
王禹偁（宋代）

宦途流落似长沙，赖有诗情遣岁华。
吟弄浅波临钓渚，醉披残岁入僧家。
石挨苦竹旁抽笋，雨打戎葵卧放花。
安得君恩许归去，东陵闲种一园瓜。
闻驻跸太原
黄遵宪（清代）

南海昆明付劫灰，西风汾水雁声哀。勤王莫肯倡先晋，乐祸人犹奉子颓。

兵甲谁清君侧恶？衣冠各自贼中来。壶浆夹道民争献，愿祝桥从万里回。
赋得石诗
虞世基（隋代）

蜀门郁遐阻，燕碣远参差。独标千丈峻，共起百重危。

镜峰含月魄，盖岭逼云枝。徒然抱贞介，填海竟谁知。
瑞鹧鸪
辛弃疾（宋代）

胶胶扰扰几时休。一出山来不自由。秋水观中山月夜，停云堂下菊花秋。

随缘道理应须会，过分功名莫强求。先去声自一身愁不了，那堪愁上更添愁。
绝句二首
吴则礼（宋代）

华馆相望接使星，长淮南北已休兵。
便须买酒催行乐，更觅何时是太平。
拉友人游普安追和前韵
欧阳澈（宋代）

炙手权门似可羞，联翩宜作赤松游。花逢消恨本无恨，草对忘忧自不忧。

拂榻禅窗蠲俗虑，挥犀虚室论嘉猷。支郎况颇能诗话，涤濯吟魂为少留。
过渭城馆
邵伯温（宋代）

又将鞍马送残春，吹尽征衣染尽尘。
还是前年旧时候，渭城花柳一番新。
昼卧口占三首
张耒（宋代）

甘风远集闻朝嘒，怨月深栖有夜鸣。
凉牖疏明稀老翠，雨畦幽独立新清。
宿归仁寺
张嵲（宋代）

精蓝置屋切云根，此地何从着世纷。
缥缈僧窗更临水，氛氲崖树欲参云。
青山细认千重叠，暮气徐观万里曛。
两岸虫鸣灯一点，舟人相语夜深闻。
送僧化蓆
释昙华（宋代）

穷心何必在三椽，直透归宗一味禅。
翻忆当年曾卷起，无端又展与人眠。
贺新郎 其三 为归悬弓纳姬作
董俞（清代）

孰为归生老。看翛然乌巾鹤氅，风姿犹好。偏喜镜台容易觅，扇底嫣然一笑。

况才比、温郎还妙。架上彩毫应秃尽，须另寻、银管青螺扫。

知长夜，被花恼。

莫嗤秋燕同潦倒。问平生、容成秘术，些些可晓。种玉仙缘天付与，消受翠鬟娇小。

真妒杀、鹊桥天表。但得茂陵人似玉，任白头、大妇贻诗诮。

诧掌上，明珠耀。
金缕曲
吴藻（清代）

生本青莲界。自翻来、几重愁案，替谁交代。愿掬银河三千丈，一洗女儿故态。

收拾起、断脂零黛。莫学兰台愁秋语，但大言、打破乾坤隘。

拔长剑，倚天外。

人间不少莺花海。尽饶它旗亭画壁，双鬟低拜。酒散歌阑仍撒手，万事总归无奈。

问昔日、劫灰安在。识得无无真道理，便神仙、也被虚空碍。

尘世事，复何怪。
送熊九赴任安阳
王维（唐代）

魏国应刘后，寂寥文雅空。漳河如旧日，之子继清风。

阡陌铜台下，闾阎金虎中。送车盈灞上，轻骑出关东。

相去千馀里，西园明月同。
秋夜戴公纶见过以雨中山果落灯下草虫鸣为韵各赋十绝 其二
李孙宸（明代）

不分镜中鬓，持向问秋风。何事烟霞客，年年世网中。
有感
曹勋（宋代）

百拙无能性又昏，欲将昏拙去求真。
新来又更添些懒，雪上加霜笑杀人。
题来安县兴国寺
遇僧（宋代）

三千里地孤寒客，七十年前富贵家。
泛海玉龙驾雪浪，权藏头角混泥沙。
偈颂一百三十三首 其一○○
释居简（宋代）

九旬禁足，是何三昧。合火成群，东倒西擂。忽若箭锋相拄时，突出眼睛，揭却脑盖，虎岩向他道未在。
和巧松 其三
赵希逢（宋代）

秦人无故起阿房，赤立千林赭众冈。更觅长生游海上，不将松实作津梁。
离堆行
范成大（宋代）

残山狠石双虎卧，斧迹鳞皴中凿破。
潭渊油油无敢唾，下有猛龙跧铁锁。
自从分流注石门，西州粳稻如黄云。
刲羊五万大作社，春秋伐鼓苍烟根。
我昔官称劝农使，年年来激西江水。
成都火米不论钱，丝管相随看蚕市。
款门得得酹清尊，椒浆桂酒删膻荤。
妄欲一语神岂闻？更愿爱羊如爱人
水调歌头·人道三十九
魏了翁（宋代）

人道三十九，岁暮日斜时。儿今如许，才觉三十九年非。昨被玉山楼取，今仗牛山挽住，役役不知疲。自己未能信，漫仕亦何为。亦何为，应自叹，不如归。问归亦有何好，堂上彩成围。上下东冈南陌，来往北邻西舍，逖地看儿啼。富贵适然耳，此乐几人知。
杂赋
汪睿（明代）

我游会稽岭，复登秦望山。天高海涛寂，日落空云閒。

三山渺何许，鲍腥动函关。回车探禹穴，千古高巑岏。

有客来昆崙，抱璞将何适。熠熠含辉光，椟韫夜生白。

荆舒人莫知，举世珍燕石。所以鲁仲尼，待价靡欣戚。

嘉橘生南服，累累黄金姿。碧叶霜不悴，贞心终自持。

渭滨钓鱼叟，西伯梦见之。西伯今寂寞，野处徒伤悲。
送朱职方希亮出使利州路二首 其一
程俱（宋代）

许下多名士，朱公盛德人。怀文深自匿，谋道不求伸。

雅望台中妙，宣恩剑外春。聊凭巴汉水，一洗九街尘。
四字书窗以印实相
释印肃（宋代）

佳乘两口草标头，共见同看水牯牛。
昨夜牧人无被盖，今朝犹笑道无求。
声声慢（为高菊墅赋）
张炎（宋代）

寒花清事，老圃闲人，相看秋色霏霏。带叶分根，空翠半湿荷衣。沅湘旧愁未减，有黄金、难铸相思。但醉里，把苔笺重谱，不许春知。

聊慰幽怀古意，且频簪短帽，休怨斜晖。采摘无多，一笑竟日忘归。从教护香径小，似东山、还似东篱。待去隐，怕如今、不是晋时。
长安春望
卢纶（唐代）

东风吹雨过青山，却望千门草色闲。
家在梦中何日到，春生江色几人还？(春生 一作：春来)
川原缭绕浮云外，宫阙参差落照间。
谁念为儒逢世难，独将衰鬓客秦关。
纪游二首
张献翼（明代）

银河耿耿夜迢迢，月满关山旅雁高。
明日孤帆去何处，秣陵秋色广陵涛。
次韵和永叔尝新茶杂言
梅尧臣（宋代）

自从陆羽生人间，人间相学事春茶。
当时采摘未甚盛，或有高士烧竹煮泉为世夸。
入山乘露掇嫩觜，林下不畏虎与蛇。
近年建安所出胜，天下贵贱求呀呀。
东溪北苑供御余，王家叶家长白牙。
造成小饼若带銙，斗浮斗色倾夷华。
味甘回甘竟日在，不比苦硬令舌窊。
此等莫与北俗道，只解白土和脂麻。
欧阳翰林最别识，品第高下无欹斜。
晴明开轩碾雪末，众客共赏皆称嘉。
建安太守置书角，青蒻包封来海涯。
清明才过已到此，正见洛阳人寄花。
兔毛紫盏自相称，清泉不必求虾蟆。
石缾煎汤银梗打，粟粒铺面人惊嗟。
诗肠久饥不禁力，一啜入腹鸣咿哇。
颂古九十八首
释印肃（宋代）

标宗立法大瞒人，意气弥陀局局亲。
黑白不分难下手，放过一著大惊神。
十月三夜省愆二绝 其一
陈文蔚（宋代）

亲为父子须还爱，分属君臣合用钦。细算天心无负我，我生犹有负天心。
鲍待用挽词四首
林亦之（宋代）

一经教子已青裾，况又行年七十余。
恰好遭逢身却死，北风门外只长嘘。